KOMISIJOS SPRENDIMAS
2006 m. vasario 7 d.
iš dalies keičiantis Sprendimą 2003/329/EB dėl laikinųjų priemonių taikymo mėšlo terminio apdorojimo procesui pratęsimo
(pranešta dokumentu Nr. C(2006) 263)
(autentiški tik tekstai prancūzų, olandų, suomių ir švedų kalbomis)
(Tekstas svarbus EEE)
(2006/129/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 32 straipsnio 1 dalį,
kadangi:
(1)
Reglamentas (EB) Nr. 1774/2002 nustato sveikatos taisykles gyvūninės kilmės šalutiniams produktams, neskirtiems vartoti žmonėms. Atsižvelgiant į šių taisyklių griežtą pobūdį, buvo leista taikyti pereinamojo laikotarpio priemones.
(2)
2003 m. gegužės 12 d. Komisijos sprendimas 2003/329/EB dėl Europos Parlamento ir Tarybos reglamento (EB) Nr. 1774/2002 pereinamojo laikotarpio priemonių, susijusių su mėšlo terminio apdorojimo procesu (2), nustato terminą pramonės įmonėms prie jų prisitaikyti ir sukurti alternatyvų mėšlo terminio apdorojimo procesą iki 2005 m. gruodžio 31 d.
(3)
EMST nuomonė dėl mėšlo terminio apdorojimo biologinio saugumo buvo priimta 2005 m. rugsėjo 7 d. Atsižvelgdama į šią nuomonę, Komisija šiuo metu siūlo iš dalies pakeisti atitinkamą Reglamento (EB) Nr. 1774/2002 VIII priedo skyrių. Laukdami, kol šios naujos priemonės bus pradėtos taikyti, ir siekdami išvengti prekybos sutrikdymo, valstybės narės ir ūkio subjektai kreipėsi į Komisiją, prašydami pratęsti Sprendime 2003/329/EB numatytų pereinamojo laikotarpio priemonių taikymą.
(4)
Todėl paskutinį kartą reikėtų pratęsti Sprendime 2003/329/EB numatytų pereinamojo laikotarpio priemonių taikymą dar vienam laikotarpiui, kad valstybės narės galėtų leisti gamintojams toliau taikyti su mėšlo terminio apdorojimo procesu susijusias nacionalines taisykles tol, kol bus pradėti taikyti iš dalies pakeisti Reglamento (EB) Nr. 1774/2002 VII priedo reikalavimai.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/329/EB 1 straipsnyje, 3 straipsnio 2 dalyje ir 5 straipsnyje data „2005 m. gruodžio 31 d.“ pakeičiama data „2006 m. gruodžio 31 d.“.
2 straipsnis
Šis sprendimas skirtas Belgijos Karalystei, Prancūzijos Respublikai, Nyderlandų Karalystei ir Suomijos Respublikai.
Priimta Briuselyje, 2006 m. vasario 7 d.